Агенцијата за заштита на правото на слободен пристап до информациите од јавен карактер согласно член 109 став 5 од Законот за општата управна постапка („Службен весник на Република Македонија“ бр. 124/2015), а врз основа на член 27 и член 34 став (1) од Законот за слободен пристап до информации од јавен карактер („Службен весник на Република Северна Македонија“ бр. 101/2019) и Упатството за спроведување на Законот за слободен пристап до информации од јавен карактер („Службен весник на Република Северна Македонија“ бр. 60/20), постапувајќи по Жалбата изјавена од С.М. од Скопје поднесена против Министерство за економија и труд по предметот Барање за пристап до информации од јавен карактер, на ден 24.03.2025 година, го донесе следното:

**Р Е Ш Е Н И Е**

1.Жалбата изјавена С.М. од Скопје, поднесена против Министерство за економија и труд, заведена во Агенцијата со бр.08-89 на 27.02.2025 година, по предметот Барање за пристап до информации од јавен карактер**, СЕ ОДБИВА како неоснована**.

**2.СЕ ПОТВРДУВА** Решението на Имателот на информација бр.08-653/3 од 27.02.2025 година.

**О Б Р А З Л О Ж Е Н И Е**

С.М. од Скопје, како што е наведено во Жалбата, на 07.02.2025 година поднелa Барање за пристап до информации од јавен карактер до Министерство за економија и труд, со кое побаралa по е-маил да и се достави електронски запис од следните информации:

„ ...ги барам сите решенија донесени од Прекршочната комисија при МТСП/МЕТ во врска со барањата за поведување на прекршочна постапка кои биле поднесени до Прекршочната комисија во текот на 2023 и 2024 година, и точен одговор за број на поднесени барања во 2023, и број на изречени глоби за поднесени барања во 2023 и во 2024 (посебно за секоја година посебно и за тип на сектор-јавен или приватен)...”

Имателот на информации на ова Барање одговорил до Барателот на информации со доставување на Решение со архивски број 15-653/2 од 27.02.2025 година, во кое наведува дека „барањето се уважува целосно .... во прилог ви се доставува Извештај изготвен од страна на Сектор за прекршоци, во кој се содржани бараните информации.”

Незадоволен од добиениот одговор Барателот на информацијата, во законски предвидениот рок, поднел Жалба заведена во Агенцијата со бр.08-89 на 06.03.2025 година. Во жалбата се наведува дека во прилог на Решението на Имателот на информации не се доставени решенијата кои се бараат и доставениот Извештај не е конзистентен, нема податок за број на донесените решенија за глоби и тоа одделно за јавен и за приватен сектор, за секоја година посебно, ниту бројот на примени барања за 2023 година одговара на збирот од бројот на поденсените барања за јавен и приватен сектор.

Агенцијата со електронски допис бр.08-89 од 06.03.2025 година ја препрати Жалбата до Имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

Имателот на информации на 12.03.2025 година до Агенцијата достави Одговор на жалба на решение бр.15-653/2 од 27.02.2025 година, со бр.653/4 од 12.03.2025 година заведен во Агенцијата со број 08-89, во кој: „... известуваат за следното:1.Преглед на постапките за 2023 година: Прекршочниот орган примил вкупно 53 прекршочни барања Донесени се 38 прекршочни санкции-глоби, од кои Во приватниот сектор:35 Во јавниот сектор:3...2. Преглед на постапките за 2024 година (во моментот на одговорот): Прекршочниот орган примил вкупно 57 прекршочни барања , од кои 3 се во приватниот сектор 4 се во јавниот сектор Донесени се 41 прекршочна санкција-глоба...доставување на самите решенија на прекршочниот орган, укажуваме дека истите содржат податоци од личен карактер за физички и правни лица ....Сметаме дека доставените податоци во оваа форма овозможуваат јасен увид на барателот во работењето на прекршочниот орган, а со тоа е постигната целта заради која се овозможува јавен пристап до информации од ваков карактер.”

Во одговорот на доставените податоци жалителот наведува дека не е задоволна од доставените информации поради тоа што не и се доставени решенијата кои ги донела Прекршочната комисија и дека податоците во одговорот не се конзистентни. Но, нагласува и дека едно од Решенијата донесени во 2024 година, е за прекин на прекршочната постапка, во која таа е засегната негативно во случајот, а тоа во одговорот не се спомнува како податок.

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата, истата **ја одби како неоснована, а Решението** бр.15-653/2 од 27.02.2025 година **на Имателот на информации го потврди**, поради следното:

По разгледувањето на Барањата, Жалбите, Решението и Одговорот на жалба на Имателот на информации, Агенцијата констатира дека во конкрениот случај, Имателот на информации постапил во целост согласно одредбите на Законот за слободен пристап до информации од јавен карактер. Имателот на информации со донесување на Решение со кое се уважува целосно барањето на Барателот му доставува соодветен одговор, односно му дава информација согласно неговото барање „број на поднесени барања во 2023, и број на изречени глоби за поднесени барања во 2023 и во 2024 (посебно за секоја година посебно и за тип на сектор-јавен или приватен)...”

Што се однесува до наводите на жалителот дека не му се доставени сите решенија кои ги донела Прекршочната комисија во 2023 и 2024 година, Агенцијата му укажува на Жалителот не постапил согласно член 17 став 2 од Упатството за спроведување на Законот за слободен пристап до информации од јавен карактер, „Доколку жалбата се поднесува против решение донесено од имател на информации, **кон жалбата се приложува барањето,** решението што се побива, како и доказ за прием на решението што се побива.”

Жалителот како прилог кон жалбата од 06.03.2025 година, доставува Барање доставено до истиот Имател на информации, но од 05.03.2025 година и сега за сите постапки кои ги водела прекршочната комисија во 2022 година и во 2021 година.

Од ова произлегува дека жалителот, со поднесување на едно или повеќе функционално поврзани барања, а особено кога станува збор за барања со кои се бара голем број на информации од еден Имател на информации, како и кога бара информации за подолг временски период, очигледно неразумно го користи правото на слободен пристап до информации од јавен карактер на начин што ја оптоварува работата и редовното функционирање на органот, во конкретниот случај Прекршочниот орган при Министрерството за економија и труд. Наведеното видно и од навoдите на жалителот дека „Да нагласувам дека, едно од Решенијата донесени во 2024 година, е за прекин на прекршочната постапка, јас сум засегната негативно во случајот, а во Одговорот не го ни спомнуваат како податок!“.

Агенцијата на жалителот му укажува дека целта на Законот за слободен пристап до информации од јавен карактер и на Упатството за спроведување на Законот за слободен пристап до информации од јавен карактер е на физичките и правните лица да им се овозможи да го остварат правото на слободен пристап до информации од јавен карактер и обезбедат јавност и отвореност во работењето на органите, за начинот на користење и трошење на јавните пари, парите на граѓаните, да се овозможи учество на граѓаните во креирањето и водењето на јавните политики и слично и/или да го користи ова право на начин со кој ја оптоварува работата и редовното функционирање на органот.

Законот за слободен пристап нема за цел, преку поднесување на барање за пристап до информации од јавен карактер, барателите на информации да остваруваат лични, приватни или индивидуални права или како странки да обезбедуваат докази за водење на судски постапки, дополнително да бараат и предлагаат преземање на управни дејствија и донесување на потврди, извештаи и/или други акти, за кои се во тек, или врз основа на бараните податоци ќе бидат поведени постапки пред надлежните судови, за остварување на лични, приватни интереси и права.

Согласно погоре наведеното, Агенцијата му укажува на жалителот дека своите права и приватни (лични) интереси може и треба да ги остварува пред се согласно материјалните закони кои ја регулираат соодветната материја во предметите во кои тој се јавува како странка и правната заштита може да ја бара согласно тие закони.

Поради погоре наведеното, Агенцијата за заштита на правото за слободен пристап до информации од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

**Директор,**

**Пламенка Бојчева**